钦定古今图书集成/理学汇编/经籍典/第172卷 > 《汉书》 > 《艺文志》
## 钦定古今图书集成/理学汇编/经籍典/第172卷 > 《汉书》 > 《艺文志》

《春秋古经》十二篇，《经》十一卷。〈注〉公羊、穀梁二家
《左氏传》三十卷〈注〉《左丘明》，鲁太史。

《公羊传》十一卷。〈注〉《公羊子》齐人。师古曰：“名高。”

《穀梁传》十一卷。〈注〉《穀梁子》鲁人。师古曰：“名喜。”

《邹氏传》十一卷。

《夹氏传》十一卷。〈注〉有录无书。师古曰：“夹音颊。”

《左氏微》二篇。〈注〉师古曰：“微，谓释其微指。”

《铎氏微》三篇。〈注〉楚太傅铎椒也。

《张氏微》十篇。

《虞氏微传》二篇。〈注〉赵相《虞卿》。

《公羊外传》五十篇。

《穀梁外传》二十篇。

《公羊章句》三十八篇。

《穀梁章句》三十三篇。

《公羊杂记》八十三篇。

《公羊颜氏记》十一篇。

《公羊董仲舒治狱》十六篇。

《议奏》三十九篇。〈注〉《石渠论》：

《国语》二十一篇。〈注〉左丘明著。

《新国语》五十四篇。〈注〉刘向分《国语》。

《世本》十五篇。〈注〉《古史官记》“黄帝以来讫春秋时诸侯
大夫。”

《战国策》三十三篇。〈注〉记《春秋后》。

《奏事》二十篇。〈注〉秦时大臣奏事及刻石名山文也。
《楚汉春秋》九篇。〈注〉陆贾所记。

《太史公》百三十篇。〈注〉十篇。有录无书。

冯商所续《太史公》七篇。〈注〉韦昭曰：“冯商受诏续《太史
公》十馀篇，在班彪《别录》。”商字子高。师古曰：“《七略》云：商，
阳陵人。治《易》，事五鹿充宗，后事刘向，能属文。后与孟、
柳俱待诏，颇序列传，未卒，病死。”

《太古以来年纪》二篇。

《汉著记》百九十卷。〈注〉师古曰：“若今之《起居注》。”

《汉大年纪》五篇。

凡《春秋》二十三家，九百四十八篇。

省太史公四篇

古之王者，世有史官，君举必书，所以慎言行，昭法式
也。左《史记》言，右《史记》事，事为《春秋》，言为《尚书》，帝王靡
不同之。周室既微，载籍残缺，仲尼思存前圣之业，乃
称曰：“夏礼吾能言之，杞不足征也。殷礼吾能言之，宋
不足征也。文献不足故也。足则吾能征之矣。”以鲁周
公之国，礼文备物，史官有法，故与左丘明观其《史记》，
据行事，仍人道，因兴以立功，就败以成罚，假日月以
定历数，藉朝聘以正礼乐。有所褒讳贬损，不可书见。
口授弟子，弟子退而异言。

师古曰：“谓人执所见各不同也。”

丘明“恐弟子各安其意，以失其真，故论本事而作《传》，
明夫子不以空言说经也。”《春秋》所贬损大人，当世君
臣有威权势力，其事实皆形于传，是以隐其书而不
宣，所以免时难也。及末世口说流行，故有公羊、穀梁、
邹、夹之传。四家之中，《公羊》《穀梁》立于学官，邹氏无师，
夹氏未有书。